Imtella' Diċembru 27, 2020 L-infermiera Rachel Grech, li ħadet l-ewwel tilqima għall-COVID-19 appellat sabiex il-poplu Malti u Għawdxi jieħu l-vaċċin. F'kummenti ma' TVM ftit wara li ħadet it-tilqima, l-infermiera Grech qalet li tinsab onorata li kienet l-ewwel waħda li ħadet it-tilqima. Spjegat kif l-aħħar xhur kienu żminijiet iebsin għalina lkoll, b'mod partikolari għall-infermiera li jaħdmu fl-IDU. Waqt li rringrazzjat lill-istaff kollu tal-IDU li ħadmu bħala tim wieħed, Rachel Grech spjegat kif kellhom jaddattaw irwieħhom għas-sitwazzjoni tal-COVID-19. Minkejja li kienet esperjenza differenti mis-soltu u diffiċli, Grech b'sodisfazzjon innotat kif irnexxielhom imissu diversi qlub ta' pazjenti. Spjegat li f'ħidmiethom dejjem jipprovaw jagħmlu l-ġurnata lill-pazjent aħjar. Fl-aħħar nett, waqt li saħqet fuq l-importanza tal-vaċċin u biex il-poplu jirrikorri biex jieħu t-tilqima, Grech tkellmet dwar l-importanza li għalissa nibqgħu nżommu d-distanza soċjali u nilbsu l-maskra. Ara l-kumment ta' Rachel Grech hawn: ARA: Infermiera tingħata l-ewwel tilqima għall-Covid-19 f'Malta